送楊秘丞
作者：劉攽
朝代：宋

paragraphs: 結髮仕明世，四十列朝籍。
漢庭殊多賢，向子每嘆息。
羈旅間何闊，相逢頭已白。
車馬故匆匆，復爲北州客。
蕭條大河渚，疲瘵空城域。
思得愛人長，而君著吏迹。
去思常藹然，所居不赫赫。
推此化百里，坐當致繁殖。
常服子路言，有志千乘國。
饑饉師旅餘，可使義且力。
由來騁騏驥，歷險始盡識。
尚恨此中小，頗復拘繩墨。
太平進取難，子雲嘗執戟。
金張許史間，無所用奇策。
不如課農桑，絃歌樹風績。
無由之武城，贈詩慰相憶。